ከ17 ዓመት በታች ሴት ብሔራዊ ቡድን ዛሬ ዩጋንዳን ይገጥማል
በዘንድሮው ዓመት በህንድ አዘጋጅነት ለሚካሄደው የሴቶች ከ17 ዓመት በታች የዓለም ዋንጫ ማጣሪያ የኢትዮጵያ ከ17 ዓመት በታች የሴት ብሄራዊ ቡድን ዛሬ ከዩጋንዳን ይገጥማል። ብሄራዊ ቡድኑ ዩጋንዳ ካምፓላ ከማቅናቱ ቀደም ብሎ በኢትዮጵያ ሆቴል ጋዜጣዊ መግለጫ የተሰጠ ሲሆን የቡድን ዋና አሰልጣኝ ሳሙኤል አበራ ፤ብሄራዊ ቡድኑ ከታኅሣሥ 21 ቀን 2012 ዓ.ም ጀምሮ በኢትዮጵያ ሆቴል ቆይታውን በማድረግ በቀን ሁለት ጊዜ ዝግጅት ሲያደርግ መቆየቱን ተናግሯል። አሰልጣኙ በቅድሚያ 41 ተጫዋቾችን ከየክለቦቹ የመረጠ ሲሆን፤ ወደ መጀመሪያው ዙር ልምምድ ሲገባ በእድሜ እና በተለያዩ ምክንያቶች የተወሰኑ ተጫዋቾች መቀነሳቸውን አሳውቋል። በሁለተኛው የልምምድ መርሃ ግብር በድጋሚ ተጫዋቾችን በብቃት እና በእንቅስቃሴ በመቀነስ የቡድኑ ስብስብ 29 መድረሱን ተናግሯል። በመጨረሻው የልምምድ ምዕራፍ ደግሞ ስድስት ተጫዋቾች ተቀንሰው የቡድኑን ስብስብ 23 በማድረግ ወደ ዩጋንዳ ተጉዟል።አሰልጣኙ ተጫዋቾቹ የተመረጡበት ሁኔታን በተመለከተ በሰጡት ማብራሪያ «41 ተጫዋቾች የመረጥነው እኛ በምናውቀውና ከሌሎች አሰልጣኞች ጋር በመነጋገር ነው። የተቀነሱት ተጫዋቾች ደግሞ በአካላዊ እይታ እና በልደት ካርድ ሲሆን፤ እንደ ህግ አንድ የብሄራዊ የኤም አር አይ ምርመራ ማድረግ አለበት የሚል ግዴታ በሴት ታዳጊዎች ውድድር ላይ የለም። ዋናው መስፈርቱ የፓስፖርት እድሜ ነው። የኢትዮጵያ እግር ኳስ ፌዴሬሽን በአህጉር ውድድሮች የተለመዱ የእድሜ ማጭበርበሮች እንዳይኖሩ ትክክለኛ የእድሜ ማጣራቶች እንዲኖሩ አድርጓል። ከዚህ በተጨማሪ ተጫዋቾች ባደረጉት እንቅስቃሴ ተመርጠዋል» ብለዋል።የቡድኑ አምበል ፋሲካ መስፍን በበኩሏ፤ ‹‹ለጨዋታው የነበረን ዝግጅት አጭር ቢሆንም አሰልጣኞቻችን የሚሰጡንን ስልጠና ተጠቅመን ጥሩ ዝግጅት አድርገናል›› ብላለች። በዝግጅቱ ወቅት ሁለት አይነት ስልጠናዎች እንደተሰጧቸው የምታስታውሰው ፋሲካ፤ አንደኛው የተግባር ሲሆን ሁለተኛው ደግሞ የንድፈሃሳብ ስልጠና መሆኑን አብራርታለች። ‹በዛሬው ጨዋታም ክፍተቶችን በማረም ጥሩ ውጤት ለማምጣት እንደሚሞክሩ ገልጻለች።የኢትዮጵያ ከ17 ዓመት እና ከ20 ዓመት በታች የሴት ብሄራዊ ቡድኖችን አሰልጣኝ
ፌዴሬሽኑ በቅርቡ መሾሙ ይታወሳል። በዚህ መሰረትም የኢትዮጵያ
ከ17ዓመት በታች የሴቶች ብሄራዊ ቡድን ዋና አሰልጣኝ ሳሙኤል አበራ እንዲሁም
ምክትል አሰልጣኝ ሰርክአዲስ
እውነቱ መሆናቸው የሚታወስ
ነው።አዲስ ዘመን
ጥር /2012 ዳንኤል ዘነበ